text: 27-årig fængslet for at slå kvinde som han troede var gravid
  08 maj 2016 kl. 11.15
  En 27-årig mand fra Vojens er søndag blevet varetægtsfængslet til 20. maj, sigtet for grov vold mod en kvinde, som han troede var gravid.
  Ifølge politiets sigtelse tildelte den 27-årige en kvinde flere knytnæveslag i maven. Det skete ifølge politiet, fordi han mente, at kvinden ventede et barn, som han var far til.
  - Han troede, at kvinden var gravid med hans barn, men det viste sig at være en misforståelse,  siger vagtchef Henrik Sønderskov, Syd- og Sønderjyllands Politi til TV SYD.
  Overfaldet fandt sted lørdag eftermiddag ved 13.30-tiden ved en spejderhytte i nærheden af Gram, hvor den overfaldne kvinde bor.
  Kvinden anmeldte overfaldet, og manden blev anholdt lørdag ved 20-tiden og skal nu tilbringe de næste 12 dage som varetægtsfængslet.
  En lægeundersøgelse af kvinden har vist, at hun ikke har pådraget sig alvorlige skader, oplyste Syd- og Sønderjyllands Politi lørdag aften til TV SYD.
  